Nacionalni park Niske Tatre

Nacionalni park Niske Tatre (slovački: Národný park Nízke Tatry) smješten je između dolina Váha i Hrona. Park i njegova zaštitna zona pokrivaju cijeli planinski lanac Niske Tatre. Zauzima 728,42 km2, a njegova zaštitna zona obuhvata 1102 km2, što ga čini najvećim nacionalnim parkom u Slovačkoj. Prostire se na teritoriji triju krajeva: Banskobistričkog, Žilinskog i Prešovskog. Najviši je vrh Ďumbier (2043 m). Četiri veće slovačke rijeke izviru ispod vrha Kráľova hoľa: Váh, Hron, Hnilec i Hornád. Historija Proces zaštite teritorije Niskih Tatri počeo je prvim pokušajima 1918–1921. i odmah nakon Drugog svjetskog rata. Godine 1963. podnesen je prijedlog za osnivanje Nacionalnog parka Niske Tatre pod nazivom Nacionalni park Centralna Slovačka, a 1965. i 1966, neposredno prije dovršetka prethodnog prijedloga, predložen je nacrt za Nacionalni park Ďumbier. Cilj nacrta bio je obuhvatiti sjeverni i južni dio centralnog područja Niskih Tatri. U sljedeće dvije godine nacrt je preformulisan s ciljem osnivanja nacionalnog parka na 25. godišnjicu Slovačkog nacionalnog ustanka. Međutim, trebalo je još deset godina da se savladaju razne prepreke. Nacionalni park osnovan je 1978. Površina je utvrđena na 81.095 ha, a njegova zaštitna zona na 123.990 ha. Status nacionalnog parka objavilo je iste godine Ministarstvo kulture Slovačke Socijalističke Republike. Granice parka i zaštitne zone revidirane su 17. juna 1997. Revidirana površina parka iznosila je 72.842 ha, što je za 8253 ha manje od prvobitne. Revidirana površina zaštitnih zona prilagođena je na 110.162 ha, što je za 13.828 ha manje od površine utvrđene 1978. Turizam Park ima odlične uvjete za mnoge sportske aktivnosti. Neka od odmarališta jesu Jasná, Tále, Demänovská Dolina i Čertovica. Sljedeće pećine otvorene su za javnost: Djemenovska pećina slobode, Djemenovska ledena, Bistranska, Važecka i Pećina mrtvih šišmiša. Zaštićena područja Trenutno su na području parka ili njegove zaštitne zone uspostavljena sljedeća zaštićena područja, koja pokrivaju 98,89 km2: deset nacionalnih rezervata prirode deset rezervata prirode, uključujući Horné lazy pet nacionalnih spomenika prirode šest spomenika prirode jedno zaštićeno mjesto. Reference Vanjski linkovi Nacionalni park Niske Tatre na Wikimedia Commonsu Službeni sajt (sk) NP Niske Tatre na Slovakia.travel (en)